Bekendes deel video's van 'proppie'-uitdaging | Maroela Media
Jason Statham (Skermgreep uit die video)
Daar was al verskeie uitdagings op sosiale media waaraan an bekendes tot Jan Alleman deelgeneem het. Een van die gewildste uitdagings was die sogenaamde Ice Bucket Challenge, waar 'n emmer vol ys en water oor iemand uitgekeer is as bewusmaking vir ALS.
Daar was ook lawwe uitdagings soos die #10yearchallenge (deel 'n onlangse foto en 'n foto van 10 jaar gelede van jouself); die #fluffchallenge ('n toertjie waar jy jou hond om die bos probeer lei as jy agter 'n stuk materiaal "verdwyn"); en selfs die #MannequinChallenge (waar jy in jou posisie "vries" terwyl 'n kamera steeds rondbeweeg en die omgewing verfilm).
Nou is daar 'n nuwe uitdaging, die #BottleCapChallenge – waar deelnemers met 'n skop 'n proppie van 'n bottel moet afskroef, sonder dat die bottel omval. Bekendes soos John Mayer en Jason Statham het ook hul video's gedeel.
Dit het alles na bewering begin by Taekwondo-instrukteur Farabi Davletchin toe hy die eerste keer 'n video van die beweging op Instagram gedeel het. Max Holloway, huidige UFC-veergewigkampioen, het dit ook nagedoen en van daar het die uitdaging soos 'n veldbrand op sosiale media begin versprei. Max het John Mayer uitgedaag, en John het Jason Statham uitgedaag.